*PROJEKTS*

LATVIJAS REPUBLIKAS MINISTRU KABINETS

2013.gada Noteikumi Nr.

Rīgā (prot. Nr. )

**Noteikumu projekts „Noteikumi par Dabas aizsardzības pārvaldes sniegto publisko maksas pakalpojumu cenrādi”**

Izdoti saskaņā ar

Likuma par budžetu un finanšu vadību

5.panta devīto daļu

1. Noteikumi nosaka Dabas aizsardzības pārvaldes (turpmāk – pārvalde) sniegto publisko maksas pakalpojumu cenrādi (turpmāk – cenrādis).
2. Pārvalde publiskos maksas pakalpojumus sniedz saskaņā ar cenrādi (1. un 2. pielikums).
3. Cenrādis nenosaka cenas izstādēm un pasākumiem, kuri tiek organizēti, slēdzot līgumus ar sadarbības partneriem, lai piesaistītu jaunu un paplašinātu esošo mērķauditoriju, popularizētu dabas aizsardzību, kā arī atbalstītu izglītojošus un sociāli nozīmīgus pasākumus.
4. Par cenrādī minētajiem pakalpojumiem maksu neiekasē no:
	1. pirmsskolas vecuma bērniem, dažādu profilu speciālo klašu audzēkņiem, bāreņiem un bez vecāku gādības palikušiem bērniem, krīzes centru un internātskolu audzēkņiem, kā arī psihosociālās rehabilitācijas centru audzēkņiem (uzrādot statusu apliecinošu dokumentu);
	2. daudzbērnu ģimenēm (uzrādot statusu apliecinošu dokumentu);
	3. personām līdz 18 gadu vecumam ar invaliditāti, personām ar 1. un 2.grupas invaliditāti (uzrādot invalīda apliecību) un personām, kas pavada personas līdz 18 gadu vecumam ar invaliditāti vai personas ar 1.grupas invaliditāti;
	4. politiski represētajām personām (uzrādot apliecību);
	5. plašsaziņas līdzekļu pārstāvjiem, kas ataino norises dabas aizsardzības un tūrisma jomā (uzrādot preses karti);
	6. grupas (ne mazāk par 15 apmeklētājiem) vadītāja.
5. Pārvalde piemēro 20% atlaidi ģimenēm (viens vai divi pieaugušie un viens vai divi bērni).
6. Pārvalde var piemērot 10 līdz 100% atlaidi cenrādī minēto pakalpojumu maksai, ja attiecīgo pakalpojumu pārvalde sniedz, organizējot un piedaloties dažādās vides, kultūras, izglītības un tūrisma akcijās, konkursos un pasākumos.
7. Maksājumu par pārvaldes sniegtajiem publiskajiem maksas pakalpojumiem veic, izmantojot vienu no šādiem maksāšanas veidiem:
	1. ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
	2. skaidrā naudā pārvaldes kasēs;
	3. pārvaldes kasēs ar *VISA, VISA Electron, MasterCard, Maestro* vai *American Express* maksājumu karti maksājumu karšu pieņemšanas terminālī vai citā alternatīvā sistēmā, ja pārvalde vai starpniekinstitūcija to tehniski nodrošina.
8. Atzīt par spēku zaudējušiem Ministru kabineta 2007.gada 9.oktobra noteikumus Nr.688 „Noteikumi par īpaši aizsargājamo dabas teritoriju administrāciju sniegto maksas pakalpojumu cenrādi” (LV, 165(3741), 12.10.2007.; LV, 83(4069), 28.05.2009.).
9. Lata un *euro* vienlaicīgas apgrozības periodā maksājumi skaidrā naudā latos varēs tikt veikti, piemērojot tādu nodevas likmi, kas bija spēkā līdz *euro* ieviešanas dienai.
10. Šo noteikumu 1.pielikums ir spēkā līdz *euro* ieviešanas dienai.
11. Šo noteikumu 2.pielikums stājas spēkā *euro* ieviešanas dienā.

## Ministru prezidents V. Dombrovskis

Vides aizsardzības un

reģionālās attīstības ministrs E. Sprūdžs

Iesniedzējs:

Vides aizsardzības un

reģionālās attīstības ministrs E. Sprūdžs

Vīza: valsts sekretārs A. Antonovs

08.07.2013., 13:50

423

L.Tiesnese

67026519, liene.tiesnese@varam.gov.lv